Tybakken barnehage

2021-2026



Et godt sted å være

**Besøksadresse: Elgveien 32 4818 Færvik**

**Postadresse: P.b. 101 4852 Færvik**

**Tlf.: 37085942**

post@tybakken.no [www.tybakken.no](http://www.tybakken.no)

**Innledning**

Velkommen som leser av «Årsplan for Tybakken barnehage».

Denne årsplanen er et virkemiddel for å arbeide målrettet og for å opprettholde god kvalitet.

***Lov om barnehager***, ***Rammeplan for barnehagens innhold og oppgaver*** og ***FNs barnekonvensjon*** danner grunnlaget for innholdet i barnehagen og gir oss forpliktende mål og rammer.

Les mer på [www.regjeringen.no](http://www.regjeringen.no)

Årsplanen skal gi foreldre og andre interesserte informasjon om vår visjon, våre verdier og hvilke aktiviteter som skal foregå gjennom året.

Årsplanen skal være retningsgivende og samtidig være åpen og fleksibel nok til å ta hensyn til det barna er interessert i til enhver tid.

Fordi vi fortløpende vurderer opplegget vårt i forhold til enkeltbarn og grupper, vil det alltid kunne dukke opp behov for å endre og justere litt underveis.

Rammeplanen har delt inn barnehagens innhold i 7 fagområder:

* Kommunikasjon, språk og tekst
* Kropp, bevegelse, mat og helse
* Natur, miljø og teknologi
* Etikk, religion og filosofi
* Nærmiljø og samfunn
* Antall, rom og form.
* Kunst, kultur og kreativitet

I barnehagen jobbes det tverrfaglig hele tiden og vi er innom hvert fagområde opptil flere ganger daglig.

Tybakken barnehage har laget en egen fagplan der vi utdyper mål og metoder knyttet til

fagområdene og barnas alder.

Håper du har glede av å lese både årsplan og fagplan!

 (Årsplanen er skrevet av personalgruppa i Tybakken barnehage.)

Vår visjon:

***Tybakken barnehage – et godt sted å være***

🎔🎔🎔🎔🎔🎔🎔

*For oss betyr dette at* *barnehagen ”koker” av glede og humor, og at barn, foreldre og ansatte føler trygghet og tilhørighet.*

Vi legger vekt på atmosfære og stemning.

Vi viser at vi bryr oss om hverandre.

Alle, både store og små blir møtt med respekt. Vi formidler kristne verdier og kulturtradisjoner. Vi gir barna kjærlighet og omsorg. De voksne har tid til det enkelte barn.

Et godt verktøy for å oppnå vår visjon er programmet Være Sammen.

Vi har et stort fokus på voksnes væremåte som skal være varm og tydelig på grenser og krav.

Barnehagen ligger nær både sjø og skog og vi drar ofte på tur.

Ute i det fri leker vi, lager mat, oppdager mange ting og lærer kanskje å bruke kniv. Barnehagen har både lavvo og gapahuk i skogen.

For førskolebarna våre har vi egne aktiviteter i vårhalvåret. Vi legger spesielt vekt på å utvikle barnas selvbilde og styrke selvtilliten.

Vi mener at sosial kompetanse må ligge i bunnen før læring av tall og bokstaver.

Vi har valgt å ha avdelinger, men samarbeider tett på tvers.

Vi er en barnehage som vektlegger allsidighet og mangfold.

Vi har god tid til lek både ute og inne, turer, formingsaktiviteter, sang og drama.

🎔

Vi vil gi ulike tilbud til ulike barn i ulike situasjoner.

**Være Sammen **

*Være Sammen er et pedagogisk program for barnehager.*

*Det startet som et prøveprosjekt i 16 barnehager i Vest-Agder i 2010, spredte seg til 5 barnehager i Aust-Agder i 2011, deriblant oss. Prøveperioden er nå over og programmet brukes av barnehager over store deler av landet.*

*Være Sammen handler om tidlig innsats, sosial kompetanse, håndtering av utfordrende atferd og relasjonsbygging.*

*Være Sammen er et forebyggende pedagogisk program med fokus på selve barnefellesskapet og tilhørighet til dette.*

Være Sammen har en del nyttige pedagogiske verktøy til bruk i barnegruppene, og i tillegg fokuserer programmet på oss voksne. Vi skal jobbe oss sammen til en voksenrolle som kalles autoritativ. Vi skal bygge gode relasjoner med hverandre og med barna og vi skal være tydelige på grenser og på krav til atferd.

Denne kompetansen bygges opp over tid, ved hjelp av litteratur, praksisfortellinger og kollegaveiledning. I 2013 og 2014 mottok vi kompetansemidler fra fylket som ble brukt til kursing og til en ekstern veileder. Nå har to av våre egne pedagoger fullført veilederopplæring.

Tybakken ble en Løvebarnehage i 2011. Det betyr at vi forplikter oss på Løveloven og prøver å leve etter den. Den handler om at vi skal gjøre hverandre gode, være venner og ta vare på hverandre.

Regnbueløven er maskoten vår og symboliserer alle typer, former og fasonger av oss mennesker.

Det finnes også en foreldrepakke som kan gi tips og kunnskap om relasjoner med barn på hjemmebane.

**LØVELOVEN**

 *Kan du Løveloven?
Jeg skal være meg,
men gi plass til andre,
slik at de blir seg,
bry meg om en annen,
hjelpe når jeg kan.
Slik blir livet bedre
for barn i alle land!*

*Ser du en som plages?
Det er ikke bra!
Alle må stå sammen
om å si i fra!
Alle barn på jorden
har den samme rett
til å være trygge
og til å være sett*

LEK er LÆRING

**Hva er lek**: Det sies at det bare er barnet som vet når det leker. De lager seg verdener som er “bare på liksom”. Leken er “hellig” for barnet og kan også skape de magiske øyeblikkene.

I leken tar barnet i bruk følelsene sine. Undring, og særlig gledesfylt undring, og nysgjerrighet er følelser som barnet bruker når det leker.

Barn lærer å regissere leken. De går inn og ut av den. De planlegger leken ofte i fortid: “Også gikk du og mammaen liksom på jobben..”, men leker i nåtid. Det er en ganske avansert form for kommunikasjon.

Leken bidrar også til at det utvikles vennskap.
Det å ha en venn er at stor betydning for både barn og voksne. Å ha en venn og å føle et vennskap, et helt spesielt fellesskap, er å møtes i et forhold hvor vi opplever oss selv som godtatt og elsket for akkurat den jeg er. Barn som har gode vennefølelser for hverandre, lærer seg *koder* for at det skal bli naturlig å “gi og ta” - en gjensidighet og et samspill som et hvert godt forhold bygger på, og det er en livslang prosess.

**Hvorfor leker egentlig barn?:** Vi tror at barn leker fordi det er deres viktigste virksomhet. De trenger å bearbeide følelser og opplevelser fordi de forbereder seg til å bli voksne. Barn leker fordi de har mye overskudd, fordi de er nysgjerrige, læringslystne og handlingsorienterte. Alt dette får de dekket gjennom leken, og de opplever at de kan “prøve og feile” uten at dette gjør noe. Gjennom leken blir det også stilt store krav til sosial handling og forståelse, og barn som leker mye rollelek, har ofte et godt utviklet språk.



I Rammeplanen står det:

*Barnehagen skal gi barn muligheter for lek, livsutfoldelse og meningsfylte opplevelser og aktiviteter i trygge og samtidig utfordrende omgivelser.*(Barnehageloven §2 Barnehagens innhold)

Leken skal ha en fremtredene plass i barnas liv i barnehagen. Leken har egenverdi og er en viktig side ved barnekulturen. Leken er et allment menneskelig fenomen der barn har høy kompetanse og engasjement. Den er en grunnleggende livs - og læringform som barn kan utrykke seg gjennom. Leken har mange uttrykksformer og kan føre til forståelse og vennskap på tvers av alder og språklig og kulturell ulikhet.

Utelek og uteaktiviteter er en viktig del av barnekulturen som må tas vare på, uavhengig av geografiske og klimatiske forhold. Barn bør få innpulser og inspirasjon til leken gjennom opplevelser i nærmiljøet.
Barnehagen skal legge fysisk og organisatorisk til rette for variert lek. Barnehagens innhold bør inspirere til fantasi, skaperglede og livsutfoldelse. Personalet må være tilgjengelig for barn ved å støtte, inspirere og oppmuntre barn i deres lek. Dette vil også danne grunnlag for å sikre at alle barn får gode erfaringer og en opplevelse av å mestre samspillet med andre barn i lek. Barn som ikke deltar i lek, holdes utenfor eller ødelegger andres lek må gis særskilt oppfølging.

«RUTINESITUASJONER»

**PÅKLEDNING**

Vi ønsker at barna skal kle på seg selv så mye de klarer. Det betyr at de minste får mye hjelp og at de største må prøve mye selv.

Garderobesituasjonen skal være hyggelig og ikke stressende.

Påkledningssituasjonen er en arena for læring. Vi teller tær og fingre, og vi lærer begreper som foran og bak, stor og liten, høyre og venstre, farger, m.m.

Når vi kler oss trener vi også på grov- og finmotorikk.

Og vi lærer å vente på tur.

**HYGIENE**

God hygiene er viktig for å begrense sykdom. God håndhygiene er det som aller mest reduserer smittefare. Vi vasker hendene før måltid, etter toalettbesøk og etter at vi har vært ute. Når vi vasker hendene får vi også trening i å stå i kø og vente på tur.

Personalet vasker hendene med vann og såpe eller desinfiserende sprit etter bleieskift/toalettbesøk, før matlaging/spising, sårstell og etter nesetørk.

Dørhåndtak og overflater blir tørket regelmessig med desinfiserende middel. Leker vaskes jevnlig.

Vi bruker engangs stelleunderlag, kluter og håndtørk.

Barnehagen blir rengjort hver dag.

**MÅLTID**

Når vi spiser skal vi ha det hyggelig sammen. Vi ønsker et koselig måltid med litt småprat rundt bordet. Vi legger vekt på å lære barna vanlig bordskikk. I det legger vi at de skal sitte rolig på benken/stolen, lære seg gradvis å spise selv og etter hvert også pent. Vi synger bordvers og vi oppfordrer barna til å takke for maten. De større barna kan trene på å gi og ta i mot beskjeder om f.eks. å sende melka. Og de kan trene på å smøre, dele, helle, bruke gaffel, osv.

Vi er en sukkerredusert barnehage. Det vil si at vi begrenser sukkerinntaket i det daglige.

Fordi vi har bursdagsfeiringer relativt ofte finner vi da på andre ting å kose oss med enn kaker.

Men vi er ikke fanatiske, så vi kan ha boller og kaker når det er festligheter. Eller bake eplekake på høsten, f.eks.

Vi oppfordrer alle foreldre til å lage sunne og gode nister uten nugatti og lignende.

Departement og Helsedirektoratet oppfordrer alle barnehager til å fokusere på sunt kosthold.

![C:\Users\Lisbeth\AppData\Local\Microsoft\Windows\Temporary Internet Files\Content.IE5\NV6J5URW\MP900178744[1].jpg]()

**MUSIKK**

Barn har et spesielt godt øre for musikk, selv de med lite språk kan uttrykke seg gjennom musikalske aktiviteter.

Barn responderer ofte umiddelbart på musikk. Ved å bruke musikk som et middel kan vi som personale på en bedre måte fange opp barnas uttrykk og engasjement.

Vi synger mange nye og mange kjente sanger. Vi har musikksamlinger hvor vi bruker rytmeinstrumenter. Vi lytter, danser, beveger oss til musikk eller tar en solo.



**FORMING**

Barn kan utrykke seg på sin egen unike måte gjennom formingsaktiviteter, her er ikke ord det viktige, men utrykk gjennom et materiale.

Vi bruker materialer som: ark, fargestifter, malerpensler, fingrene, leire, pinner, blader, snø, melkekartonger, doruller m. m og kun fantasien stopper oss for hva som er mulig å bruke

Vi ønsker barn som tør å uttrykke seg på sin egen måte

Det er prosessen i hele formingsaktiviteten som er viktig, og ikke produktet.

Samling

Samling er et sted hvor små og stores oppmerksomhet er samlet akkurat der og da. I samlingene oppøver barna konsentrasjonsevnen og får trening i å snakke i en gruppe. Turtaking og lytting er viktige elementer.

I slike øyeblikk kan allting skje, og når vi er åpne for barnas innspill, kan samlingene bli magiske.

Utgangspunktet for en samling kan blant annet være:

* Et tema
* En handling
* En bok
* En sang
* En figur
* Et fint stoff
* En knapp
* Et kunstbilde
* Barndommens opplevelser

**

Turer

Turer er en viktig del av hverdagen vår. Skogen er vår nærmeste nabo, og her har vi lavvoplass og gapahuk.

Ute i naturen ”senker pulsen” seg og vi kan nyte og undres over alt som fins der. Med voksne som trives ute gir vi barna gode opplevelser og et ”fristed” i en ellers hektisk hverdag. Ute reduseres konflikter og barna får ulike fysiske utfordringer. Vi kan eksperimentere, samtale og leke. Og fantasien stimuleres hele tiden.

FØRSKOLEGRUPPA

Vi jobber for å gi de eldste barna våre felles opplevelser i løpet av året. Det skal være litt spesielt å være størst i Tybakken barnehage. Vi drar på turer til brannstasjonen, skøytebanen og redningsskøyta, og vi arrangerer overnattingstur. Etter jul har vi egne førskolesamlinger en gang i uka.

Den største oppgaven til førskolebarna blir å lage oppvisning for barn og foreldre på sommerfesten. Da har de det meste av regien selv.

Tema for oppvisningen blir satt ut fra barnas interesser gjennom året.

Ellers øver vi selvfølgelig på:

* Diktning
* Selvstendighet ved av og påkledning
* Bokstaver, spesielt i navnet
* Tall og former
* Begreper

Samarbeid med skolene:

Både Sandnes og Roligheden har fadderordning og vi besøker skolene og treffer fadderne 1-2 ganger i løpet av våren. Vi deltar på skolenes førskoledag. Pedagogisk leder i barnehagen har overgangssamtaler med skolenes lærere og/eller avdelingsleder.

Roligheden inviterer til samarbeidsmøter der barnehagene og skolen diskuterer fag og utveksler tanker og ideer rundt ulike arbeidsmåter.

![C:\Users\Lisbeth\AppData\Local\Microsoft\Windows\Temporary Internet Files\Content.IE5\AY85BF08\MP900439243[1].jpg]()

TRADISJONER I BARNEHAGEN

I løpet av et barnehageår er vi innom en rekke tradisjoner. Tradisjoner er en viktig arena for læring, felles opplevelser og sosialt samvær. De er også en del av vår kulturarv. De gir forutsigbarhet, noe å se frem til og er til glede for både liten og stor.

**BASAR og KAFÉ**. I oktober setter vi fokus på at mange barn i verden ikke har det så godt som oss. Vi kan lære om andre lands kultur, mat og musikk og se på film og bilder. Målet er å la barna bidra til å hjelpe andre. Vi inviterer til kafé og basar til inntekt for en veldedig organisasjon.

**LYKTEFEST**. En stemningsfull opplevelse for store og små. Den markerer overgangen mellom den lyse og den mørke årstiden. Vi sier takk for sommeren, tenner vår egen lille lykt og gjør klar for vinteren. Skikken kommer opprinnelig fra Tyskland.

Festen holdes en ettermiddag i november. Foreldre, søsken og besteforeldre inviteres til hyggelig samvær ute i skogen eller på uteplassen. Vi brenner bål, griller pølser og koser oss sammen. Barna lager lykter som de bærer med seg mens de synger Lanternesangen. Og hvis vi synger høyt nok, kommer kanskje Lyktemannen med kaker til oss.

**LUCIAFROKOST**. 13. desember inviteres foreldrene på Lussekatter og kaffe kl. 08.00. Barna kommer kledd i hvitt og synger Luciasangen mens de toger gjennom barnehagen. Litt seinere på dagen drar førskolebarna til biblioteket for å gå Luciatog der.

**NISSEMARSJ og NISSEFEST**. Da kler vi oss som nisser og går i tog fra barnehagen til butikken. Der holder vi en liten julekonsert.

Etterpå har vi nissefest med grøt og gang rundt juletreet. Nissen kommer ned fra loftet med gaver til barnehagen.

**JULEVANDRING**. Presten, kateketen og organisten i Tromøy menighet inviterer førskolebarna på øya til Tromøy kirke. Vi har med oss kostymer og kler oss ut som gjetere, engler, vise menn, Maria og Josef, og alle er med å dramatisere juleevangeliet.

**JULEGUDSTJENESTE**. Alle barnehagene på Tromøy inviteres til gudstjeneste i Færvik kirke en barnehagedag i desember.

**KARNEVAL** i barnehagen er kjempegøy. Både barn og voksne kler seg ut. Vi spiser pølser, leker, danser limbo og slår katta ut av sekken. Den som klarer å slå hull på sekken med godteri blir kåret til Kattekonge eller Kattedronning.

**PÅSKELUNSJ** for barn og personale. Vi pynter bordene og serverer ferske rundstykker med ekstra godt pålegg.

**PÅSKEVANDRING** er noe vi håper å få til og som også skal bli en tradisjon. Det er rollespill om påskebudskapet, i samarbeid med prest, kateket og organist i en av kirkene.

**17. MAI**. Barnehagen går i tog på Hove på ettermiddagen. Barnehagene på Tromøy bytter på å arrangere leker/konkurranser for de yngste barna. Foreldrerepresentantene har ansvaret for organiseringen.

**SOMMERGUDSTJENESTE**. Alle barnehagene på øya inviteres til kirkesamling en dag i juni.

**SOMMERFEST** er avslutningsfest for barnehageåret. Foreldre og søsken inviteres med medbrakt mat og drikke. Førskolebarna synger og har en forestilling for foreldrene. De som skal begynne på skolen eller slutte hos oss får en liten gave.

**OVERNATTING**. Etter sommerfesten overnatter førskolebarna på ei hytte eller i barnehagen, det varierer. De spiser god mat, leker og koser seg sammen

**BURSDAGSFEIRING**. Vi henger ut flagg på morran når noen har bursdag. Bursdagsbarnet får flott krone og kappe på. Han eller hun får sitte i bursdagsstolen, vi synger bursdagssang og tenner like mange lys som antall år, sender opp «raketter» og forteller litt om barnet. Bursdagsbarnet velger et eventyr som blir lest og velger meny for dagen. Det pleier å være popcorn til dessert.

**DUGNAD**. Dugnader arrangeres etter behov og det forventes at alle familier stiller med en person.

![C:\Users\Lisbeth\AppData\Local\Microsoft\Windows\Temporary Internet Files\Content.IE5\NV6J5URW\MC900338432[1].wmf]()

**BARNS MEDVIRKNING**

For oss handler barns medvirkning om at voksne har fokus på barns interesser. Voksne er tilstede og kan lese kroppsspråk, observere lek, oppfordre til å stille spørsmål og undre seg sammen med barnet. Det er viktig at barnet blir lyttet til og tatt på alvor. Ved å møte barnet med anerkjennelse bygger vi trygghet og selvfølelse. Gjennom medvirkning får barna mulighet til å påvirke sin egen hverdag i barnehagen og dermed opplevelse av innflytelse. Det vil også lære å ta mer ansvar.

De vil erfare at det i samspill med andre mennesker ikke alltid går deres vei.



**DOKUMENTASJON**

Dokumentasjon synliggjør det arbeidet som gjøres i barnegruppene. Dokumentasjonen hjelper oss til å reflektere og vi blir mer bevisst på barnesyn, læring, vår rolle som voksne og vår måte å jobbe på.

Dokumentasjon er dagsrapporter, Boken om meg, månedsbrev, nettside, bilder og tekst som illustrerer aktiviteter eller opplevelser. Dokumentasjon kan lages av både barn og voksne. Personalet bruker praksisfortellinger som et verktøy i kollegaveiledning.

Vi skal også dokumentere når barn henvises til andre instanser. Og vi dokumenterer til kommunen som er tilsynsmyndighet.

**VURDERING**

Alt vi gjør skal vurderes. Det vil si at barnehagens arbeid skal beskrives, analyseres og fortolkes i forhold til barnehageloven, rammeplanen, årsplanen og månedsplaner.

Vi skal vurdere hvert enkelt barns trivsel, medvirkning og utvikling. Vi skal vurdere samspillet mellom barna, mellom barn og voksne og mellom barnehagen og hjemmet.

Poenget er å skaffe til veie informasjon/dokumentasjon som kan danne grunnlaget for refleksjon og diskusjon i personalgruppa og med barn og foreldre.

Vi gjennomfører brukerundersøkelser minst hvert andre år.

**FORELDRESAMARBEID**

Mål: Tybakken barnehage, et godt sted å være

***Forholdet mellom foreldre og personalet i barnehagen virker inn på barns trivsel og trygghet.***

***Vårt mål er at foreldrene opplever oss som en god støttespiller og at vi sammen lager et samarbeidsklima preget av åpenhet, tillit og respekt.***

***Konstruktive innspill tas alltid opp til vurdering, og vi skal gi tilbakemelding om våre tanker.***

**Daglig kontakt**

I levere/hentesituasjoner er det en fin anledning til informasjon begge veier.

**Dagsrapport**

Et par setninger eller et bilde om dagens hendelser.

**Foreldresamtaler**

1-2 ganger pr. år. Mulig med fler hvis ønskelig. Utveksling av informasjon som kan være nyttig for både foreldre og ansatte.

**Overganger**

Alle nye foreldre inviteres til samtale før oppstart. Vi snakker om forventninger, og blir kjent med hverandre. Foreldrene får utdelt samtalepunkter i forkant av møtet.

Når barn bytter avdeling, får foreldrene tilbud om overgangssamtale.

Før skolestart er det foreldresamtaler om forventninger og om hva foreldrene mener skolen bør informeres om.

**Foreldreråd**

Barnehagens foreldreråd består av alle foreldre/foresatte. Foreldrerådet kan samles når det er ønskelig og ta opp tema som er ønsket fra foreldrene selv. Rådet kan også arrangere foredrag, kurs, sammenkomster. Barnehagens lokaler stilles selvsagt til disposisjon.

**Foreldremøter**

1-2 ganger pr. år

Informasjon fra barnehagen til foreldrene om drift og innhold, diskusjoner, evalueringer, bli kjent med barnehagen.

**Samarbeidsutvalg**

Utvalget består av representanter fra foreldregruppa og personalet. Eierstyret møter etter behov.

**Foreldrekontakter**

Det velges tre foreldre, en fra hver avdeling. De fungerer som et bindeledd mellom barnehage og foreldre.

**Hjemmeside**

Her legges ut generell informasjon. Åpen for alle.

**Foreldreside**

En del av hjemmesiden er passordbeskyttet. Her finner dere kalender, dagsrapport, bilder, m.m. Der er også en meldingstjeneste.

**Facebook**

Små hint om hva som skjer. Enkel og rask måte å vise oss frem på.

**Arrangementer**

Basar, utstillinger, dugnader, sommerfest, lyktefest, Lucia.

**FORVENTNINGER**

**Dere kan forvente av oss:**

* Serviceinnstilt, omsorgsfullt og fleksibelt personale
* Vi tar i mot i garderoben
* Vi ser ditt barn og følger opp ditt barn i løpet av dagen
* Dagsrapport
* Vi gir barna gode og positive opplevelser
* Taushetsplikt
* Vi jobber etter Rammeplan for barnehager og Lov om barnehager

**Vi forventer at dere som foreldre:**

* Leser alle brev og oppslag
* Holder orden i garderobehyllene
* Passer på at det alltid er riktige klær i barnehagen
* Kommer til oss med spørsmål og kommentarer
* Gir oss tilbakemeldinger
* Blir med på foreldremøter
* Blir med på dugnader
* Respekterer åpningstidene
* Holder syke barn hjemme
* Gir beskjed om hendelser som kan ha betydning for barnet

**PERSONALSAMARBEID**

Mål: Tybakken barnehage – et godt sted å være

**Delmål:**

Høy trivselsfaktor

Stabil personalgruppe

Alle kan si sin mening

Ulikheter aksepteres

Alle jobber mot samme mål

Alle deltar i veiledning

**Verktøy for å oppnå et godt personalsamarbeid:**

Stillingsinstrukser

![C:\Users\Lisbeth\AppData\Local\Microsoft\Windows\Temporary Internet Files\Content.IE5\NV6J5URW\MC900439356[1].jpg]()Personalmøter

Kollegaveiledning

Avdelingsmøter

Pedagogisk ledermøter

Planleggingsdager

Studieturer

Kurs

Sosiale sammenkomster

**TAUSHETSPLIKT OG OPPLYSNINGSPLIKT**

Fra Lov om barnehager:

§ 19.*Politiattest*

Den som skal ansettes fast eller midlertidig i barnehage skal legge frem politiattest som nevnt i politiregisterloven § 39 første ledd.

Barnehageeier og kommunen som barnehagemyndighet kan kreve politiattest som nevnt i første ledd for andre personer som regelmessig oppholder seg i barnehagen eller har vesentlig innflytelse på barnehagens drift.

Personer som er dømt for seksuelle overgrep mot mindreårige er utelukket fra fast eller midlertidig ansettelse i barnehager. I andre tilfeller må konsekvensene av merknader på politiattesten vurderes i det enkelte tilfellet.

|  |  |
| --- | --- |
|  |  |

§ 20.*Taushetsplikt*

For virksomheter etter denne lov gjelder reglene om taushetsplikt i forvaltningsloven §§ 13 til 13f tilsvarende.

|  |
| --- |
|  |

§ 21.*Opplysningsplikt til sosialtjenesten og den kommunale helse- og omsorgstjenesten*

Barnehagepersonalet skal gi sosialtjenesten og den kommunale helse- og omsorgstjenesten bistand i klientsaker. De skal i sitt arbeid være oppmerksom på forhold som bør føre til tiltak fra kommunens side, og skal av eget tiltak gi sosialtjenesten eller den kommunale helse- og omsorgstjenesten opplysninger om slike forhold. Av eget tiltak kan opplysninger bare gis etter samtykke fra klienten, eller så langt opplysningene ellers kan gis uten hinder av taushetsplikt. Opplysninger skal normalt gis av styrer.

|  |  |
| --- | --- |
|  |  |

§ 22.*Opplysningsplikt til barneverntjenesten*

Barnehagepersonalet skal i sitt arbeid være oppmerksom på forhold som kan føre til tiltak fra barneverntjenestens side.

Uten hinder av taushetsplikt skal barnehagepersonalet av eget tiltak gi opplysninger til barneverntjenesten, når det er grunn til å tro at et barn blir mishandlet i hjemmet eller det foreligger andre former for alvorlig omsorgssvikt, jf. lov om barneverntjenester § 4-10, § 4-11, § 4-12, eller når et barn har vist vedvarende alvorlige adferdsvansker, jf. samme lov § 4-24. Også etter pålegg fra de organer som er ansvarlige for gjennomføringen av lov om barneverntjenester, plikter barnehagepersonalet å gi slike opplysninger. Opplysninger skal normalt gis av styrer.

|  |
| --- |
|  |

§ 23.*Helsekontroll av barn og personale*

Før et barn begynner i barnehage, skal det legges fram erklæring om barnets helse. Dersom barnet har møtt til de ordinære undersøkelser på helsestasjon, kan slik erklæring gis av barnets foresatte.

Barnehagens personale har plikt til å gjennomgå tuberkulosekontroll i henhold til gjeldende regelverk.

Taushetsplikt: Alle ansatte, styremedlemmer, utplasserte m.m. forplikter seg til at opplysninger angående barna, deres familier eller andre forhold for alltid skal bevares i taushet.

Opplysninger om barnet til skole, oppvekstteam og PPT skal ikke gis uten samtykke fra foreldre.

Dersom personalet mener det er grunn til å tro at det foregår mishandling og/eller omsorgssvikt i hjemmet, har vi plikt til å melde fra og dermed bryte taushetsløftet.

Når vi melder fra, sender vi en bekymringsmelding til Barneverntjenesten. Som regel varsler vi foreldrene i forkant.

***Vi ønsker det beste for barnet og sier i fra når vi er bekymret. Vi mener det er bedre å sende en bekymringsmelding, ta feil og kanskje såre foreldre, enn ikke sende og dermed såre et barn.***

**Barnehagens formål og innhold**

Fra lov om barnehager:

§ 1.*Formål*

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

|  |  |
| --- | --- |
|  | Endret ved lov 19 des 2008 nr. 119 (ikr. 1 aug 2010 iflg. res. 18 juni 2010 nr. 828). |

§ 1a.*Særlig formål*

Eiere av private barnehager kan i vedtektene bestemme at verdiene i loven § 1 ikke skal forankres i den kristne og humanistiske arv og tradisjon.

Private barnehager og barnehager eiet eller drevet av menigheter innen Den norske kirke kan i vedtektene fastsette særlige bestemmelser om tros- eller livssynsformål.

|  |  |
| --- | --- |
|  | Tilføyd ved lov 18 juni 2010 nr. 26 (ikr. 1 aug 2010 iflg. res. 18 juni 2010 nr. 827). |

**Tybakken barnehage har utvidet kristen formålsparagraf:**

Tybakken barnehage skal i nær forståelse og samarbeid med hjemmet hjelpe til med å gi barna et stimulerende miljø og en kristen moralsk oppdragelse.

**Det betyr at vi**

* **legger vekt på at miljø og atmosfære preges av nestekjærlighet**
* **gir barna svar på sine spørsmål i samsvar med kristen livsforståelse og etikk**
* **feirer kristne høytider**
* **deltar på gudstjenester for barnehager**
* **synger bordvers**
* **har sanger, bøker og samlinger med kristent innhold**

**Det er ikke anledning for foreldre å reservere seg mot barnehagens praktisering av formålsparagrafen**

Samarbeid med menigheten:

* Barnehagegudstjenester sammen med de andre barnehagene på Tromøy.
* Julevandring i Tromøy kirke
* Påskevandring
* Samlingsstunder med kateketen

Alle som får plass må godta vedtektene og den utvidede formålsparagrafen.

Dersom noen ikke ønsker å delta f.eks. på arrangementer i kirka, må de holdes hjemme disse dagene.



**TILVENNING AV NYE BARN**

*Vi har ikke noen fasit på hvordan innkjøringstiden skal være. Det å begynne i barnehage oppleves individuelt både for barn og foreldre. Derfor er det viktig med en god dialog mellom foreldre og personale. Ta en prat med oss, så kan vi sammen finne ut av hvordan vi gjør det i deres tilfelle.*

*Dere kjenner barnet best og vi vet mye om hvordan det er å være sammen med mange andre barn og voksne.*

De første dagene er det greit at barnet har med en voksen det kjenner godt. Det er også fint om dere kan få til litt kortere dager i starten.

Det å ta avskjed kan være vondt for både store og små. Mange barn gråter når foreldrene drar. For å unngå de mest tårevåte avskjedene er det lurt å være føre var.

Snakk om barnehagen i positive ordelag, ikke overfør den voksnes nervøsitet eller dårlige samvittighet.

Bestem deg på forhånd om du skal være med inn på avdeling eller levere i garderoben. Si i fra til barnet at i dag skal du bare følge inn og så skal du gå.

Dersom en drar ut avskjeden og tar farvel flere ganger, blir barnet forvirret og det vil forstå at det nytter å gråte. Spør aldri barnet om du kan gå, si heller at nå går jeg.

Vi pleier å si at det kan oppleves hardt og brutalt, og det er virkelig vondt å reise fra et gråtende barn. Vi vet av erfaring at gråten stilner hos de fleste barn så fort mor eller far er ute av døra.

Enkelte barn sliter mer enn andre og de kan være vanskeligere å få i aktivitet. Vi er raske til å ringe dere dersom barnet ikke roer seg, og vi ringer når ting går greit igjen.

Noen barn som begynner i barnehage uten problemer i starten kan få en liten reaksjon etter en tid. Da blir avskjedene vanskelige og de vil ikke i barnehagen. Det går som regel fort over igjen.

Det å se andre barn i garderoben som ikke vil slippe mor eller far (eller motsatt)smitter fryktelig fort. Derfor er det en fordel for alle parter at avskjedene skjer forholdsvis raskt.

Dere er velkomne til å bli på huset en stund, for eksempel på pauserommet for å høre med egne ører at ting roer seg greit.



**SYKT BARN – KAN DET VÆRE I BARNEHAGE?**

Vi forholder oss til retningslinjer gitt av Folkehelseinstituttet, helsestasjon og kommunelegen i Arendal.

Eget skjema deles ut ved oppstart.

Det er barnets almenntilstand, hvordan det sover, spiser og ellers oppfører seg som er mest avgjørende for om det skal holdes hjemme.

Noen ganger skal barnet holdes hjemme på grunn av smitterisiko, andre ganger av hensyn til barnets ve og vel.

Vi har ikke kapasitet til å ta oss av syke barn, dersom de ikke kan følge en vanlig barnehagedag.

Dersom barnet har omgangssyke med oppkast eller diaré, skal det holdes hjemme en symptomfri dag. Dette er viktig for å unngå smitte.

Skulle det oppstå en situasjon med ekstremt mye smitte og sykdom som vi ikke blir kvitt, gis det beskjed og barnet må holdes hjemme i to døgn uten symptomer.



Styret i STmB:

Steinar Haugerud 90574859

Anne Hansen Vartdal 90637854

Kari Pedersen 95047788

Øystein Lien 97718750

Inger Marit Simonstø 90524853

Regnskapsfører:

PBL Regnskap a/s 75553700

Prinsens gate 97

8003 Bodø

Revisjon:

KPMG Bodø

Tybakken barnehage er medlem av Private Barnehagers Landsforbund.

**Ansatte pr. august 2023**

|  |  |  |
| --- | --- | --- |
| Pedagoger med førskolelærerutdanning: |  |  |
| Malin Tynes Hermansen | Pedagogisk leder (permisjon) | 100 % |
| Elin Ødegård Lund | Pedagogisk leder | 100 % |
| Hilde Eikelia | Pedagogisk leder | 100 % |
| Hege Vhile Lynghaug | Pedagogisk leder | 80 % |
| Anne Jorunn Klem Huseby | Pedagogisk leder | 20 % |
| Monica Skeimo Marthinsen | Pedagogisk leder (vikar) | 100 % |
|   |  |  |
| Assistenter: |  |  |
| Ann Kristin Gundersen | Fagarbeider | 100 % |
| Lene Straum | Fagarbeider | 100 % |
| Silje Carlsen | Fagarbeider | 100 % |
| Ilona Wolter | Assistent | 40 % |
| Sunniva Mørch Lilledrange | Assistent | 80 % |
| Sara Tomine Gundersen | Assistent (studiepermisjon 40 %) | 100 % |
| Oda Slåttelia Bergersen | Fagarbeider | 50 % |
| Therese Kalseth | Assistent (vikar) | 70 % |
|  |  |  |
| Turid Hermansen Lysell | Renholder | 40 % |
| Lisbeth Ryltoft Bertelsen | Daglig leder | 100 % |

4 pedagogstillinger, 5,4 assistentstillinger

Ekstrabemanning: 0,6 assistentstilling

Renhold: 0,4

Lederstilling: 1